
Την Τρίτη 22 Μαρτίου 2016 το Σπίτι της Κύπρου, οι Πολιτιστικές Υπηρεσίες του Υπουργείου Παιδείας και Πολιτισμού της Κύπρου, το Ευρωπαϊκό Πανεπιστήμιο Κύπρου και το Grammar School Nicosia συνδιοργάνωσαν την παρουσίαση του λογοτεχνικού και καλλιτεχνικού περιοδικού CADENCES vol. 10 Fall 2014, A Journal of Literature and the Arts in Cyprus, στο Σπίτι της Κύπρου. Το τεύχος το οποίο είναι αφιερωμένο στην σύγχρονη κυπριακή ποίηση, στην ελληνική, αγγλική και τουρκική γλώσσα, κυκλοφόρησε με το συλλεκτικό cd 24 Ποιητές Της Σύγχρονης Κυπριακής Ποίησης, σε συνεργασία με το Grammar School Nicosia.

Μετά το καλωσόρισμα της Μορφωτικού Σύμβουλου κ. Μαρίας Παναγίδου, τον λόγο πήρε ο Αναπληρωτής Καθηγητής του Ευρωπαϊκού Πανεπιστημίου Κύπρου Δρ Σταύρος Καραγιάννης ο οποίος διευθύνει την έκδοση του περιοδικού από το Τμήμα Ανθρωπιστικών Σπουδών του Ευρωπαϊκού Πανεπιστημίου. 
Ο κ. Καραγιάννης έκανε μια αναδρομή από την πρώτη έκδοση του περιοδικού το 2004 έως την έκδοση του τελευταίου τεύχους το 2015. Παρουσίασε όλα τα τεύχη, επισημαίνοντας τον σχεδιασμό των εξωφύλλων του περιοδικού, που επιμελούνται ταλαντούχοι φοιτητές των γραφικών τεχνών του Πανεπιστημίου. Μίλησε για τους ποιητές Γιάννη Ρίτσο, Νίκο Καββαδία και Νίκη Μαραγκού, για τους οποίους εκδόθηκαν αφιερωματικά τεύχη και για τη χρήση της αγγλικής γλώσσας από έλληνες ποιητές αλλά και την ποικιλομορφία της κυπριακής γραφής. Ιδιαίτερη αναφορά έκανε στην εξαιρετική δουλειά και το πηγαίο ταλέντο των μαθητών οι οποίοι διακρίνονται στον διαγωνισμό ποίησης που προκηρύσσει κάθε χρόνο το Grammar School Nicosia. 
Στην ομιλία της η ποιήτρια και η Β΄ Διευθύντρια του Grammar School Nicosia κ. Ευρυδίκη Περικλέους-Παπαδοπούλου  αναφέρθηκε στον διαγωνισμό ποίησης που διοργανώνει το Grammar School Nicosia, για τα δημόσια και ιδιωτικά σχολεία της Λευκωσίας, οποίος έχει καθιερωθεί τα τελευταία εννέα χρόνια, καθώς και τις δράσεις του πολιτιστικού τμήματος του σχολείου. Παρουσίασε τους ποιητές, οι οποίοι περιλαμβάνονται στο τεύχος 10 του περιοδικού Cadences και ανέγνωσε αποσπάσματα από το έργο τους υπογραμμίζοντας ότι τρεισήμισι χιλιάδες χρόνια συλλογικής μνήμης της ελληνικής γης βρίσκονται εγγεγραμμένα στη γλώσσα της ποίησης. Η ελληνική γλώσσα από τον Όμηρο έως τους σύγχρονους ποιητές διαμορφώθηκε, διαμορφώνεται και παραμένει συστατικό στοιχείο της εθνικής ταυτότητας, χάρη στη δύναμη της ποίησης.

